Heronejski lav – čuvar zajedničke grobice Svete čete.
**Sveta četa Tebe** (grčki: ἱερός λόχος τών Θηβών) bila je trupa probranih vojnika, sastavljena od 150 parova ljubavnika, koja je činila elitnu jedinicu tebanske vojske u 4. veku pre nove ere. Osnovao ju je 378. pne. tebanski vojni zapovednik Gorgida. Jedinica je imala ključnu ulogu tokom bitke kod Leuktre u kojoj je Teba pobedila nadmoćniju Spartu. Sveta četa je potpuno uništena u bitci kod Heroneje, 338. godine.

Razlog za osnivanje ove jedinice nalazio se u ideji da će se ljubavnici boriti hrabrije i međusobno povezanije nego što bi to činili neznanci bez međusobnih jakih veza. Plutarh smatra da su Tebanci na stvaranje ove čete bili inspirisani Platonovom *Gozbom*. U *Gozbi* Fedar kaže:

> Kad bi se, dakle, moglo udesiti da se država ili vojska sastavi samo od ljubavnika i ljubimaca, onda ne bi niko bolje boravio u svojoj državi nego ovi koji bi se uzdržavali od svih sramota i nadmetali se jedni s drugima za svaku lepotu; i boreći se jedni do drugih, takvi ljudi, pa da ih se i samo malen broj, pobedili bi, tako reći, ceo svet. Jer, čovek koji ljubi zacelo bi teže podneo da ga vidi njegov ljubimac kako je ili pobegao iz borbenog položaja ili odbacio oružje, nego da ga u tome vide svi ostali; i voleo bi mesto toga i više puta poginuti; a tek ostaviti svoj ljubimca ili mu ne pomoći kada je u opasnosti – niko nije takva strašivica da ga ne bi sam Erot oduševio za junaštvo, tako da bude jednak sa onim koj i je najbolji junak po prirodi.
> 
> 

Sveta četa je formirana teko što su iz obične građanske vojske izabrani parovi ljubavnika i ljubimaca. Grad je plaćao njihove troškove života i treninga. U prvim borbama parovi ljubavnika su korišćeni za povećavanje opšteg morala, tako što ih je Gorgida raspoređivao po borbenim redovima vojske. Kada je 379. g. pne. preuzeo upravu nad Tebom od svog političkog pro-spartanskog oponenta, Pelopida je postao komandat Svete čete, u kojoj se borio sa Epominondom. Pelopida je Svetu četu načinio posebnom jedinicom, odlučivši da parove više ne odvaja, već da ih koristi kao jedno telo. sve do njihovog potpunog istrebljenja, Sveta četa se smatrala nepobedivom. U periodu od 40 godina, koliko je četa postojala (378-338. pne.), Teba je dostigla političku i vojnu nadmoć u kasnoj klasičnoj Grčkoj.

Sveta četa se borila protiv Spartanaca kod Tegire, 375 godine pne. i uništila je najmanje tri puta brojniju spartansku vojsku. Četa je bila zaslužna i za pobedu tebanske vojske u bitcu kod Leuktre, u kojoj je Sparta takođe bila brojno nadmoćna.

Sveta četa je poražena u bitci kod Heroneje, 338. godine p. n. ere, protiv vojske koju je predvodio Filip II Makedonski. Tradicionalna grčka hoplitska vojska nije mogla da se poredi sa novom falangom makedonaca. Tebanska vojska, zajedno sa njihovim saveznicima, bila je rasturena i razbežala se. Sveta četa, iako opkoljena, odbila je da se preda. Plutarh beleži da kada je posle bitke Filip obilazio bojište i video 300 ubijenih ratnika kako leže jedan preko drugog, shvatio je da su oni četa ljubavnika, rasplakao se i rekao: „*Neka budu istrebljeni koji misle da su ovi učinili ili osećali nešto sramno.*"

Plutarh je tvrdio da je svih 300 vojnika ubijeno istog dana, ali drugi pisci tvrde da je poginulo 256, a da su ostali ranjeni. Ove tvrdnje su podržane pronalaskom zajedničke grobnice Svete čete u toku iskopavana početkom 19. veka, kada je nađeno 254 skeleta poređanih u sedam redova.

Vidi dalje
----------

* Homoseksaulnost u vojsci antičke Grčke
* Sveta četa Kartagine
* Pederastija u antičkoj Grčkoj